Den 20-årige afghaner Fawad, der skulle udvises fra Danmark søndag aften, har indtil videre fået lov at blive i landet.

Fawad skulle klokken 18.40 føres om bord på et fly til Istanbul og derfra sendes videre til hans oprindelsesland, Afghanistan. Han gjorde så meget modstand, da fem betjente forsøgte at få ham op ad trappen til flyet, at projektet efter få minutter blev droppet.

Ahmad Mahmoud, der er forfatter og maskinmester og ven af Fawad, havde købt en billet til første klasse på samme fly. Han ville forsøge at hindre afgangen ved at protestere mod at flyve med en, der skulle udvises, og stod derfor i gangen mellem gaten og flyet, hvor han kunne overvære hele optrinnet.